ПРОТОКОЛ № 22
от извънредното заседание на Комисия по правни и институционални въпроси към Пленума на Висшия съдебен съвет, 
проведено на 3 юли 2018 г.

Днес, 3 юли 2018 г., вторник, от 11.00 ч., в сградата на Висшия съдебен съвет, се проведе заседание на Комисията по правни и институционални въпроси към Пленума на ВСС в състав:

ПРЕДСЕДАТЕЛ:			ЦВЕТИНКА ПАШКУНОВА
ЗАМ. ПРЕДСЕДАТЕЛ:		ГЕОРГИ КУЗМАНОВ 

ЧЛЕНОВЕ:				СТЕФАН ГРОЗДЕВ 
						ВЕРОНИКА ИМОВА - отсъства
						ПЛАМЕН НАЙДЕНОВ 
						АТАНАСКА ДИШЕВА									ДАНИЕЛА МАШЕВА - отсъства
						ЕВГЕНИ ДИКОВ 

На заседанието присъстват експертните сътрудници на комисията Мартин Величков – и.д. директор на дирекция „Правна“, Цветелина Велинова – главен експерт – юрисконсулт в дирекция „Правна“, Христина Тодорова – директор на дирекция „Международна дейност“, Зорница Златева - главен експерт - връзки с обществеността в отдел „Публична комуникация и протокол“ и техническият сътрудник на комисията – Изабела Златкова.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

Включва в дневния ред следните допълнителни точки:
- Доклад от Съвета за координиране действията на органите на съдебната власт по участие в международни проекти и програми относно участие на определени за участие в проекта експерти от ВСС за участие в работна среща – обучение за инсталиране на e-Codex  по проект „Electronic Xchange of e-Evidences with e-CODEX (EXEC), финансиран от Европейската комисия по програма „Justice”, която ще се проведе в периода 12-13.07.2018 г. в гр. Виена, Австрия;
- Писмо от Районен съд – Добрич във връзка с осигуряване на финансови средства за награден фонд по Образователната програма „Съдебната власт – информиран избор и гражданско доверие. Отворени съдилища и прокуратури“;
- Доклад от отдел „Европейски и международни програми и проекти“ относно постъпило заявление за достъп до обществена информация от сдружение „Център на НПО в Разград“ с вх. № ВСС-7034 от 11.06.2018 г;
- Становище на съдии от Софийски районен съд по Проект на Закон за изменение и допълнение на Гражданския процесуален кодекс
- Молба за среща с представители на Правната организация за международно развитие за 4 или 5 юли 2018 година. 

Д Н Е В Е Н   Р Е Д: 

I. МЕЖДУНАРОДНА ДЕЙНОСТ:

               1. ОТНОСНО: Обобщение на отговорите на Въпросник до Европейската мрежа на съдебните съвети (ЕМСС) и Балканската и Евро-средиземноморска мрежа на съдебните съвети (БЕСМСС), и справка за съотносими стратегически документи и принципни становища на международни и европейски институции (изготвени в изпълнение на решение на КПИВ по протокол № 13/14.05.2018 г., т. 5.3).

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

1.1. ПРИЕМА ЗА ЗАПОЗНАВАНЕ обобщението на отговорите на Въпросник до Европейската мрежа на съдебните съвети (ЕМСС) и Балканската и Евро-средиземноморска мрежа на съдебните съвети (БЕСМСС), и справката за съотносими стратегически документи и принципни становища на международни и европейски институции (изготвени в изпълнение на решение на КПИВ по пр. № 13/14.05.2018 г., т.5.3). 
1.2.	ИЗПРАЩА информацията по т.1 на дирекция „Правна“ в АВСС и отдел „Публична комуникация и протокол“ в АВСС.

               2. ОТНОСНО: Информация от Службата на ООН по наркотиците и престъпността за дейността и целите на новооткритата през м. април 2018 г. Глобална мрежа за съдебен интегритет

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

2.1	ИЗПРАЩА информацията от Службата на ООН по наркотиците и престъпността за разработвания от нея пакет от инструменти за обучение в областта на съдебната етика, както и за дейността и целите на новооткритата Глобална мрежа за съдебен интегритет, на Националния институт на правосъдието за запознаване. 
2.2.	ОДОБРЯВА съобщението, изготвено от дирекция „Международна дейност“ с информация за дейността и целите на новооткритата Глобална мрежа за съдебен интегритет. Съобщението да бъде публикувано на интернет страницата на Висшия съдебен съвет в раздел „Съобщения“.

	3. ОТНОСНО: Информация от Прокуратурата на Република България относно Въпросник на секретариата на Европейския комитет за правно сътрудничество.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

     ПРИЕМА ЗА СВЕДЕНИЕ информацията от Прокуратурата на Република България относно Въпросник на секретариата на Европейския комитет за правно сътрудничество.

II. ПУБЛИЧНА КОМУНИКАЦИЯ:

4. ОТНОСНО: Обсъждане на приложимите мерки във връзка с идентифицираните проблеми при предоставяне на информация от органите на съдебната власт, съобразно Регламент (ЕС) 2016/679, Директива (ЕС) 2016/680 и относимото национално законодателство при съблюдаване на обществения интерес.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

4.1. ВЪЗЛАГА на експертите от отдел „Публична комуникация и протокол“ да организират работна среща с административните ръководители от органите на съдебната власт, съдебните служители „връзки с обществеността“, представители на Комисията за защита на личните данни, Министерство на външните работи, д-р Невин Фети – съветник по правни въпроси на Президента на Република България и представители на медиите във връзка с уеднаквяване на практиката при предоставяне и публикуване на информация предназначена за медиите, както и при публикуване на съдебни актове.

4.2. Всички членове на Висшия съдебен съвет да бъдат уведомени за предстоящата среща. 

5. ОТНОСНО: Писмо с рег. индекс ВСС-776/18.06.2018 г. от главния прокурор на Република България с приложен отчет за 2017 г. по изпълнение на Комуникационната стратегия на съдебната власт 2014-2010 и План за действие по изпълнението ѝ през 2018 г.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

5.1. ПРИЕМА предоставената от главния прокурор на Република България информация за напредъка по изпълнението на Комуникационната стратегия на съдебната власт през 2017 г. от ВАС и административните съдилища:
- Отчет за  напредъка по изпълнение на Комуникационната стратегия на съдебната власт през 2017 г. от Прокуратурата на Република България и
- Обобщена таблица за изпълнението на индикаторите с количествени стойности за 2017 г.
5.2. ПРИЕМА Плана за действие за изпълнение на Комуникационната стратегия на съдебната власт за 2018г. от Прокуратурата на Република България
5.3. Възлага на експертите от отдел „Публична комуникация и протокол“ да включат предоставената информация в обобщения План за действие за изпълнение на Комуникационната стратегия на съдебната власт през 2017 г., в обобщената таблица за изпълнението на индикаторите с количествени стойности и посочено процентно изменение спрямо предходните 2016 г. и 2015 г., както и в обобщения План за действие за изпълнение на Комуникационната стратегия на съдебната власт през 2018 г.

	6. ОТНОСНО: Информация за провеждането на Програмата за стаж на студентите от юридическите факултети във Висшия съдебен съвет през 2017 година.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

6.1.  ПРИЕМА Доклад-отчета за провеждането на Стажантската програма на Висшия съдебен съвет през 2017 г.
6.2.	Доклад-отчетът за провеждането на Стажантската програма на Висшия съдебен съвет през 2017 г. да се публикува на интернет сайта на ВСС в раздел „Стажантска програма”, подраздел „Отчет”.

6.3. ПРИЕМА ЗА СВЕДЕНИЕ извлечение от протокол № 17 от заседание на Комисия „Управление на собствеността“, проведено на 23.05.2018 г., т. 9.4., с което се предлага на главния секретар на ВСС в „Стажантската програма да бъде включен отдел „Управление на собствеността“, дирекция „Управление на собствеността на съдебната власт“, с оглед обезпечаване на техническата дейност на отдела произтичаща от § 7 от Правилата, приети с решение по т. 56 от протокол № 12/26.04.2018 г. на ПВСС

6.4.	ВЪЗЛАГА на дирекция „Правна“ да предложи форма за актуализиране на Регистъра с участниците в Стажантската програма, който е публикуван в едноименния раздел на интернет сайта на ВСС, съобразно Регламент (ЕС) 2016/679 на Европейския парламент и на Съвета от 27.04.2016 г.,  относно защитата на физическите лица във връзка с обработването на лични данни и относно свободното движение на такива данни.

6.5.	Доклад-отчетът, ведно с Правилата и Програмата за провеждане на студентски неплатен стаж в Администрацията на Висшия съдебен съвет да се изпрати на главния секретар на ВСС, по компетентност, за запознаване на директорите и обсъждане на възможностите за актуализиране на Правилата и Програмата за провеждане на стаж в АВСС.

6.6.	 ВЪЗЛАГА на главния секретар на ВСС/дирекция „Правна“ да изготви проект на Правила и Програма за провеждане на студентски неплатен стаж в Администрацията на Висшия съдебен, които след съгласуване с Комисията по правни и институционални въпроси към Пленума на ВСС да бъдат внесени за разглеждане и одобрение от Пленума на ВСС.

III.ПРАВНИ ВЪПРОСИ:

	7. ОТНОСНО: Молба от съдебен преводач от гр. Велико Търново относно издаване на карта на съдебен преводач.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

ВЪЗЛАГА на дирекция „Правна“ в Администрацията на Висшия съдебен съвет да изработи образец на карта на съдебен преводач, който, след съгласуване със Съюза на преводачите в България, да бъде внесен за разглеждане на следващо заседание на Комисията по правни и институционални въпроси към Пленума на ВСС. 

	8. ОТНОСНО: Молба от вещи лица, включени в списъка на СГС относно изплащане на хонорари за приети експертни заключения.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

8.1. Предлага промяна на разпоредбите на т. 2.2 и т. 2.4. от Правилата за определяне на реда за откриване на набирателни сметки, набиране, използване и отчитане на чуждите средства в лева и валута, с оглед констатираната незаконосъобразност, а именно: 
- създава се нова точка 2.3. със следното съдържание: 
Освободените парични гаранции като мярка за неотклонение в наказателното производство, след изтичане на общия давностен срок по чл. 110 от Закона за задълженията и договорите и непотърсени в този срок, остават в съдебната система и не подлежат на връщане на съответните лица. За да бъдат отразени в касовия отчет на органа на съдебната власт, тези парични средства трябва да бъдат прехвърлени от набирателната в транзитната сметка на съответния орган и от нея да се трансферират по сметка на Висш съдебен съвет IBAN: BG 69 BNBG 9661 3100 1738 01 с отделно платежно нареждане. 
-	текстът на т. 2.4. се изменя и допълва, като придобива следната редакция:
„Депозити за вещи лица. 
Това са средства, които страните по делата внасят в набирателната сметка на съда за извършване на експертиза. Ако тези депозити не бъдат изплатени на вещите лица и не бъдат потърсени след изтичане на общия давностен срок по чл. 110 от Закона за задълженията и договорите, същите се конфискуват. В този случай конфискуваните суми се превеждат по транзитната сметка на съда и от там с отделно платежно нареждане по сметка на Висш съдебен съвет IBAN: BG 69 BNBG 9661 3100 1738 01.“.

8.2. Предложенията за изменение и допълнение на Правилата, ведно с мотивите към тях, да се изпратят на дирекция „Бюджет и финанси“ и комисия „Бюджет и финанси“, за изразяване на становище относно евентуалните финансовите последици от промените. 

8.3. Да се оттегли от дневния ред за насроченото за 05 юли 2018 г. заседание на Пленума на ВСС внесената от КПИВ т. 71, касаеща необходимостта от изменение на Правилата за определяне на реда за откриване на набирателни сметки, набиране, използване и отчитане на чуждите средства в лева и валута в органите на съдебната власт. Точката ще бъде внесена за разглеждане на заседание на Пленума след изразяване на становище от дирекция „Бюджет и финанси“ и комисия „Бюджет и финанси“.
Мотиви: I. На заседание на Комисията по правни и институционални въпроси, проведено на 05.02.2018 г., бе разгледано запитване от главния прокурор на Република България с Вх. № ВСС-15766/07.11.2017 г., относно приложението на т. 2.2 от Правилата за определяне на реда за откриване на набирателни сметки, набиране, използване и отчитане на чуждите средства в лева и валута в органите на съдебната власт (приети с решение на Висшия съдебен съвет по протокол № 43/07.11.2013 г.). Съгласно цитираната разпоредба от Правилата, съдебните гаранции, събирани от органите на съдебната власт в набирателните сметки, след изтичане на давностния срок за връщане /една години/ и непотърсени в този срок, се внасят в приход на съдебната власт и не подлежат на връщане на съответните лица. 
Главният прокурор на Република България е поискал становище относно приложимостта на т. 2.2 от Правилата спрямо освободена парична гаранция като мярка за неотклонение в наказателното производство, а в случай на положителен отговор, от кой момент започва да тече предвидения давностен срок - от влизане в сила на акта, с който се освобождава гаранцията или от неговото съобщаване.
Разпоредбата на т. 2.2 от Правилата е приета във връзка с чл. 82 от ГПК, съобразно която внесените суми за разноски и гаранции в пари и ценности се внасят в приход на държавния бюджет, ако не бъдат поискани в срок от една година от датата, когато са станали изискуеми. Нормата на ГПК е приложима и по административни дела предвид разпоредбата на чл. 144 от АПК, препращаща субсидиарно към ГПК за неуредените в дял Трети „Производства пред съд“ въпроси. 
Наказателно-процесуалният кодекс от своя страна не съдържа изрична разпоредба, касаеща срока, след изтичане на който непотърсената парична гаранция като мярка за неотклонение се внася в приход на съдебната власт. Изпълнявайки правомощието да решава общи за съдебната власт организационни въпроси, със свое решение ВСС е приел Правилата за определяне на реда за откриване на набирателни сметки, набирани, използване и отчитане на чуждите средства в лева и валута в органите на съдебната власт. Въведената с т. 2.2 от Правилата разпоредба не прави разлика по отношение на съдебните гаранции, събирани от органите на съдебната власт по граждански, административни и наказателни дела. Без да е налице изрична законова разпоредба в НПК, ВСС е приложил по аналогия предвидения в ГПК едногодишен давностен срок за изискуемите, но непотърсени суми за гаранции и по отношение на тези в наказателното производство. Налице е съдебна практика, съгласно която, предвид липсата на законово основание за това, правилото по т. 2.2 от Правилата не следва да се прилага по отношение на паричната гаранция като мярка за неотклонение (Определение № 35 на Софийски апелативен съд по в.ч.н.д. № 50/2016 г., Определение № 14 от 24.01.2012 г. на САС по в.ч.н.д. № 54/2012 г.).
II. На следващо място, във ВСС е депозирана молба с Вх. № ВСС-7280/13.06.2018 г. от вещи лица, включени в списъка на Софийски градски съд, с искане за указания до съдилищата за прекратяване на незаконосъобразната практика да се отказва изплащане на възнаграждения за приети експертизи по граждански и наказателни дела и издадени разходни касови ордери от преди една година.
Съгласно разпоредбата на чл. 2.4 от приетите от ВСС Правила за определяне на реда за откриване на набирателни сметки, набиране, използване и отчитане на чуждите средства в лева и валута в органите на съдебната власт, депозити за вещи лица са средства, които страните по делата внасят в набирателната сметка на съда за извършване на експертиза. Ако тези депозити не бъдат изплатени на вещите лица и бъдат непотърсени в срок от една година, се конфискуват.
В своята молба вещите лица изразяват становище, че позоваването на цитираната разпоредба и постановяването на отказ за изплащане на непотърсените в срок от една година възнагражденията е незаконосъобразна практика и същата следва да бъде прекратена. Позовават се на влязло в сила Решение № 3375 от 16.05.2017 г. на СГС по в. гр. д. № 5977/2016 г.
Съгласно мотивите на цитираното решение, внесената сума за депозит за възнаграждение на вещото лице, която за страните представлява разноски, по отношение на вещото лице, чиято експертиза е била приета и е бил издаден разходен касов ордер, представлява насрещна престация за предоставения от него трудов резултат по договор за изработка. Въпреки че разпоредбата на чл. 82 ГПК не съдържа изрично изброяване на своите адресати, при тълкуване на систематичното й място в закона, както и използваните изрази - "разноски и гаранции в пари и ценности", съдебният състав е приел, че същата е приложима само спрямо страните по делото - само тяхното искане за връщане или освобождаване на предварително внесени разноски и гаранции следва да бъде релевирано в рамките на законоустановения едногодишен срок. За претенцията на вещото лице за реално изпълнение по договора за изработка, приложение намират единствено уредените в ЗЗД разпоредби. Спрямо вещите лица, които са в облигационно правоотношение със съда, който им е възложил извършването на трудовия резултат /изготвяне на експертизите/ разпоредбата на чл. 82 ГПК е неприложима, тъй като обстоятелството, дали внесените депозити за техните възнаграждения са останали по депозитната сметка на съда или са внесени в държавния бюджет, няма отношение към основателността на тяхната претенция за изплащане на дължимо възнаграждение.
С решение на КПИВ по т. 9.2 от Протокол № 18/18.06.2018 г. е предложено на Пленума на Висшия съдебен съвет да обсъди необходимостта от промяна в Правилата за определяне на реда за откриване на набирателни сметки, набиране, използване и отчитане на чуждите средства в лева и валута в органите на съдебната власт, при съобразяване разпоредбите на Наказателно-процесуалния кодекс. Обсъждането на поставения въпрос е включено в дневния ред за заседание на Пленума на ВСС на 05.06.2018 г. 
Предвид изложените по-горе съображения, Комисията по правни и институционални въпроси към Пленума на ВСС изразява становище, че разпоредбите на т. 2.2 и 2.4 от Правилата следва да претърпят промяна, като същите бъдат приведени в съответствие с относимите нормативни разпоредби и установената съдебна практика. 

	9. ОТНОСНО: Запитване от председателя на Административен съд – Кюстендил относно подаване на декларация за несъвместимост.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

           Комисията по правни и институционални въпроси към Пленума на Висшия съдебен съвет не разполага с правомощието да дава обвързващо тълкуване на закона. Съгласно разясненията, публикувани на интернет страницата на Комисията за противодействие на корупцията и за отнемане на незаконно придобито имущество, магистратите подават декларации за несъвместимост по реда на Закона за съдебната власт, като в случая е приложима разпоредбата на чл. 36, ал. 5 от ЗПКОНПИ. 

	10. ОТНОСНО: Запитване от председателя на Окръжен съд-Шумен относно приложението на § 23 от ПЗР на ЗИДЗСВ обн. ДВ, бр. 39/12.06.2018 г.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

Между заместника на административния ръководител и съдебните служители в съответния орган на съдебната власт е налице йерархична връзка на ръководство и контрол, като в случаите, в които заместника на административния ръководител и съдебен служител са съпрузи или се намират във фактическо съжителство, е налице несъвместимост по смисъла на чл. 340а, ал. 2, т. 1 от ЗСВ. 

	11. ОТНОСНО: Писмо от Министерство на правосъдието относно проект на решение на Министерския съвет за одобряване на проект на Закон за изменение и допълнение на Закона за правната помощ

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

	11.1. ПРЕДЛАГА НА ПЛЕНУМА НА ВСС да съгласува законопроекта за изменение и допълнение на Закона за правната помощ. 

	11.2. ВНАСЯ точката в дневния ред за заседание на Пленума на Висшия съдебен съвет на 12.07.2018 г. 

	12. ОТНОСНО: Писма от Камарата на частните съдебни изпълнители и председателя на Районен съд – Бургас относно приложението на разпоредбата на чл. 61, ал. 2 от ГПК. /извлечение от протокол №20 /21.06.2018 г., от заседание на Комисия „Съдебна карта, натовареност и съдебна статистика“ към Съдийската колегия на ВСС/

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

	ПРИЕМА ЗА СВЕДЕНИЕ писмата от Камарата на частните съдебни изпълнители и председателя на Районен съд – Бургас относно приложението на разпоредбата на чл. 61, ал. 2 от ГПК.

13. ОТНОСНО: Молба от Светлозар Костов – прокурор в Специализираната прокуратура, за изплащане на разликата в трудовото възнаграждение

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:
13.1. Комисията по правни и институционални въпроси към Пленума на Висшия съдебен съвет не разполага с компетентност да се произнесе по основателността на молбата на Светлозар Костов – прокурор в Специализираната прокуратура и размера на претендираната сума. Магистратът има възможност да предяви претенцията си по съдебен ред. 

	13.2. Решението на комисията да се изпрати на Светлозар Костов – прокурор в Специализираната прокуратура. 

	Забележка: В проведеното гласуване г-жа Цветинка Пашкунова и г-жа Атанаска Дишева гласуваха против решението, с аргумент, че ако произнасянето по молбата не е от компетентността на Комисията по правни и институционални въпроси, преписката да бъде разгледана от Пленума на ВСС, след съгласуване с комисия „Бюджет и финанси“, доколкото касае разпореждане с бюджетни средства. 

14. ОТНОСНО: Проект на Правила за отдаване под наем на недвижими имоти – частна държавна собственост, предоставени в управление на Висшия съдебен съвет за жилищни нужди

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

	Подкрепя приетия от Комисия управление на собствеността проект на Правила за отдаване под наем на недвижими имоти – частна държавна собственост, предоставени в управление на Висшия съдебен съвет за жилищни нужди, със следните забележки:
	- разпоредбите на Правилата, които предвиждат максималният срок на договора за наем да бъде 5 години, следва да бъдат съобразени с нормата на чл. 19, ал. 4 от Закона за държавната собственост, като се предвиди възможност за удължаване на срока на наемното правоотношение до визирания в закона срок;
	- в разпоредбата на чл. 14, ал. 2 не е налице яснота дали посочените изисквания са кумулативно дадени или следва да се степенуват;
	- не следва да бъде възприет и посоченият в разпоредбата на чл. 14, ал. 3 критерий относно размера на наемна цена предвид обстоятелството, че същият е обект на свободно договаряне. 
	- в разпоредбата на чл. 33 следва да отпадне т. 11, тъй като не намира нормативно основание в Закона за държавната собственост и Правилника за прилагане на ЗДС и очертава факти, които са трудно установими.

	ДОПЪЛНИТЕЛНИ ТОЧКИ:

15. ОТНОСНО: Доклад от Съвета за координиране действията на органите на съдебната власт по участие в международни проекти и програми относно участие на определени за участие в проекта експерти от ВСС за участие в работна среща – обучение за инсталиране на e-Codex  по проект „Electronic Xchange of e-Evidences with e-CODEX (EXEC), финансиран от Европейската комисия по програма „Justice”, която ще се проведе в периода 12-13.07.2018 г. в гр. Виена, Австрия

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

	При изразяване на положително становище от страна на Пленума на Висшия съдебен съвет за командироването на съдебните служители от Администрацията на главния прокурор за сметка на ВСС, същото следва да бъде извършено от главния секретар на АГП, съгласно разпоредбата на чл. 4, ал. 1 от Наредбата за служебните командировки и специализации в чужбина.

16. ОТНОСНО: Писмо от Районен съд – Добрич във връзка с осигуряване на финансови средства за награден фонд по Образователната програма „Съдебната власт – информиран избор и гражданско доверие. Отворени съдилища и прокуратури“

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

	ПРЕДЛАГА на Комисия „Бюджет и финанси“ към Пленума на Висшия съдебен съвет да предложи на Пленума на ВСС да бъде увеличен бюджетът на Районен съд – Добрич по §10-00 „Издръжка“ за 2018 г. с 200 лв., с цел осигуряване на средства за награден фонд за участието на съда в Образователната програма „Съдебната власт – информиран избор и гражданско доверие. Отворени съдилища и прокуратури“ през учебната 2017/2018 година.

17. ОТНОСНО: Доклад от отдел „Европейски и международни програми и проекти“ относно постъпило заявление за достъп до обществена информация от сдружение „Център на НПО в Разград“ с вх. № ВСС-7034 от 11.06.2018 г.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

	ОДОБРЯВА изготвената от отдел „Европейски и международни програми и проекти“ информация със следните забележки:
	- Следва да се представят копия от заповедите, с които на членовете на екипите за управление на проектите с бенефициент ВСС са възложени допълнителни служебни задължения във връзка с управление и изпълнение на проекти. Предвид непротиворечивата съдебна практика, че в случаите, в които се касае информация за разходване на бюджетни средства, е налице „надделяващ обществен интерес“ по смисъла на § 1, т. 6 от Допълнителните разпоредби на Закона за достъп до обществена информация. В конкретния случай е приложима разпоредбата на чл. 31, ал. 5 от ЗДОИ, като не е необходимо съгласието на третото лице в случаите, когато е налице надделяващ обществен интерес от разкриването й. Информацията следва да се представи при заличаване на личните данни на съдебните служители.
	-	 По отношение на т. 6 от заявлението за достъп до обществена информация, следва да се представи изготвена справка за напредък съгласно план-графика за изпълнение на проектите.

18. ОТНОСНО: Становище на съдии от Софийски районен съд по Проект на Закон за изменение и допълнение на Гражданския процесуален кодекс

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

ПРИЕМА ЗА СВЕДЕНИЕ становището на съдии от Софийски районен съд по Проект на Закон за изменение и допълнение на Гражданския процесуален кодекс. 

19. ОТНОСНО: Молба за среща с представители на Правната организация за международно развитие за 5 или 6 юли 2018 година

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

	ВЪЗЛАГА на дирекция „Международна дейност“ да уведоми представителите на IDLO за невъзможността за провеждане на среща на посочените дати, поради насрочено заседание на Пленума на ВСС и организирана среща с административни ръководители и представители на медии.

    ПРЕДСЕДАТЕЛ
    НА КОМИСИЯТА:		 /п/
 ЦВЕТИНКА ПАШКУНОВА